โรงเรียนสวรรค์อนันต์วิทยา

โรงเรียนสวรรค์อนันต์วิทยา (; ย่อ: ส.อ.) เป็นโรงเรียนมัธยมศึกษาขนาดใหญ่พิเศษประจำอำเภอสวรรคโลก จังหวัดสุโขทัย และเป็นหนึ่งในสามโรงเรียนประจำจังหวัดสุโขทัย คู่กับโรงเรียนสุโขทัยวิทยาคมและโรงเรียนอุดมดรุณี สังกัดสำนักงานเขตพื้นที่การศึกษามัธยมศึกษาสุโขทัย สหวิทยาเขตศรีสวรรค์ สำนักงานคณะกรรมการการศึกษาขั้นพื้นฐาน กระทรวงศึกษาธิการ และเป็นโรงเรียนหลวงแห่งแรกของจังหวัดสวรรคโลก​ มีอายุเก่าแก่กว่า 128 ปี

ประวัติโรงเรียน 
โรงเรียนสวรรค์อนันต์วิทยา เกิดจากการรวมโรงเรียนชายสวรรคโลก “สวรรควิทยา” กับโรงเรียนสตรีสวรรคโลก “อนันตนารี” ตามนโยบายของกระทรวงศึกษาธิการ ตามประกาศของกระทรวงศึกษาธิการ ลงวันที่ 23 เมษายน 2513

โรงเรียนสวรรควิทยา 
โรงเรียนสวรรควิทยา เดิมชื่อ โรงเรียนบัณฑิตสภา จัดตั้งขึ้นในปี พ.ศ. 2438 (ร.ศ.114) เป็นโรงเรียนหลวงประจำจังหวัดสวรรคโลก ตัวอาคารเดิมตั้งอยู่ข้างศาลากลางจังหวัดสวรรคโลกเก่า ครูใหญ่คนแรก คือ หลวงศาสนนิเทศก์ (เริ่ม พ.ศ. 2438) ตั้งขึ้นโดยสมุห์เทศาภิบาล มณฑลพิษณุโลก ในสมัยของพระยาสุรสีห์วิสิษฐศักดิ์

ปี พ.ศ. 2440 พระสีหะสงคราม ปลัดเมืองสวรรคโลก ได้จัดการเรี่ยรายเงินจากข้าราชการและประชาชนเพื่อสร้างโรงเรียนบันฑิตสภาใหม่สร้างโดยได้ย้ายไปอยู่ ณ ที่ดินเหนือวัดสว่างอารมณ์วรวิหาร และพระบาลสมเด็จพระจุลจอมเกล้าเจ้าอยู่หัวทรงพระราชทานนามว่า โรงเรียนสวรรควิทยา ในปี พ.ศ. 2442

ต่อมาปี พ.ศ. 2475 ได้ย้ายที่ตั้งโรงเรียนมาตั้งอยู่ข้างหลังวัดสว่างอารมณ์วรวิหาร เพราะน้ำเซาะตลิ่งพังจึงได้ย้ายอาคารเรียนมา ประกอบกับมีจำนวนนักเรียนและวิชาที่สอนก็ขยายตัวมากขึ้นตามหลักสูตรของกระทรวงศึกษาธิการ

ปี พ.ศ. 2509 ได้ย้ายอาคารเรียนมาอยู่บริเวณที่ตั้งของโรงเรียนสวรรค์อนันต์วิทยาปัจจุบัน เนื่องจากที่ดินเดิมคับแคบ

โรงเรียนอนันตนารี 

โรงเรียนอนันตนารี เป็นโรงเรียนสตรีหญิงประจำจังหวัดสวรรคโลก เป็นทำการสอนเมื่อวันที่ 12 พฤษภาคม พ.ศ. 2465 ในความควบคุมของพระยาสุรินทร์ ผู้ว่าราชการจังหวัด สวรรคโลก และมีนางสาวเนื่อง บิณฑดิษฐ์ เป็นครูใหญ่คนแรกได้ทำการสอนอยู่

เดิมทีใช้อาคารเรียนเดิมอาศัยพลับพลา จนกระทั่งปลายปี พ.ศ. 2466 จึงได้ย้ายไปเรียนรวมกับโรงเรียนประจำจังหวัดชาย (โรงเรียนสวรรควิทยา) 
ต่อมาปี พ.ศ. 2467 ได้ก่อสร้างโรงเรียนขึ้นใหม่ในบริเวณวัดสว่างอารมณ์วรวิหารและแยกจากโรงเรียนประจำจังหวัดชายมาอยู่ ณ อาคารถาวร สถานที่เรียนเรื่อยมา

โรงเรียนสวรรค์อนันต์วิทยา 
ปีพ.ศ. 2513 ตามประกาศของกระทรวงศึกษาธิการ โรงเรียนสตรีสวรรคโลก “อนันตนารี” ได้ยุบรวมกับโรงเรียนสวรรคโลก “สวรรควิทยา” เป็นโรงเรียนสวรรค์อนันต์วิทยา ในวันที่ 23 เมษายน 2513 โดยใช้ที่ตั้งเดิมของโรงเรียนสวรรควิทยา ช่วงแรกเปิดการสอนในระดับมัธยมศึกษาตอนต้น และต่อมาในปี พ.ศ. 2515 ได้รับอนุมัติให้เปิดเรียนระดับชั้นมัธยมศึกษาตอนปลาย

ข้อมูลทั่วไป 
ชื่อภาษาอังกฤษ: Sawananan Wittaya School

ตัวย่อ: ส.อ. (ไทย)  SW (อังกฤษ)

ที่อยู่: เลขที่ 87 หมู่ 3 ถนนจรดวิถีถ่อง ตำบลย่านยาว อำเภอสวรรคโลก

จำนวนนักเรียนและบุคลากร: นักเรียน 2,434 คน เเละบุคลากรทางการศึกษา 111 คน

อัตลักษณ์: วิชาการเกริกไกร  มีวินัยในตนเอง

วิสัยทัศน์: มุ่งพัฒนาผู้เรียนให้มีความเป็นเลิศทางวิชาการตามแนวทางมาตรฐานสากล คู่คุณธรรม บนพื้นฐานความเป็นไทย  

ตามหลักปรัชญาเศรษฐกิจพอเพียง ภายในปี 2570

ปรัชญา: สุวิชาโน  ภวํ โหติ (ผู้รู้ดี คือผู้เจริญ)

คติพจน์: เรียนดี  ประพฤติดี  การงานดี

เพลง: ลูกสวรรค์ (เพลงมาร์ช), สวรรค์อนันต์วิทยา

สัญลักษณ์ประจำโรงเรียน

ดอกเข็มชมพู 
เป็นดอกไม้เฉลิมพระเกียรติพระบาทสมเด็จพระจุลจอมเกล้าเจ้าอยู่หัว รัชกาลที่ 5 ที่มีวันพระราชสมภพตรงกับวันอังคาร โดยพระองค์ท่านทรงมีพระมหากรุณาธิคุณหลายอย่างที่ได้กระทำเพื่อชาวเมืองสวรรคโลก ไม่ว่าจะเป็นการพระราชทานชื่อ โรงเรียนสวรรควิทยา, การอนุมัติงบประมาณให้สร้างรถไฟหลวงเข้ามาถึงจังหวัดสวรรคโลก ทำให้โรงเรียนสวรรค์อนันต์วิทยา ได้กำหนดให้ดอกเข็มชมพู เป็นดอกไม้ประจำโรงเรียน เพื่อสืบสานความจงรักภักดีที่พสกนิกรชาวสวรรคโลกมีต่อพระบาทสมเด็จพระจุลจอมเกล้าเจ้าอยู่หัว

ต้นคูน 
เป็นต้นไม้ประจำโรงเรียน เป็นต้นไม้ดั้งเดิมอยู่ในที่ดินปัจจุบันของโรงเรียน ช่วงเวลานั้น ในราวเดือนมีนาคม-เมษายน ดอกคูนจะบานสะพรั่งเป็นสง่ากลางหน้าตึกที่ 5 ในโรงเรียน

งานกิจกรรม

ร่มคูนเกมส์ 
กิจกรรมกีฬาสีภายในโรงเรียนสวรรค์อนันต์วิทยา แบ่งออกเป็น 5 สีคือ สีแดง สีส้ม(ส่วนมากเรียกแสด) สีฟ้า สีม่วง และสีเขียว โดยจะจัดเป็นเวลาหนึ่งอาทิตย์ ไฮไลน์ของงานคือ การประกวดขบวนพาเรดและการประกวดกองเชียร์ ที่แต่ละปีนักเรียนแต่ละสีจะสร้างสรรค์รูปแบบกันเอง

คาบชุมนุม 
ชุมนุมจะจัดขึ้นในคาบท้ายของวันพฤหัสบดีทุกอาทิตย์ เป็นคาบที่นักเรียนที่มีความสนใจเดียวกันจะมาพบปะ และเรียนรู้ด้วยกัน โดยจะมีครูเป็นผู้จัดและเป็นที่ปรึกษา โดยแต่ละปีจะมีกิจกรรมชุมนุมให้เลือกไม่ต่ำกว่า 30 ชุมนุม ยกเว้นระดับชั้นมัธยมศึกษาปีที่6 ที่ไม่ต้องลงคาบชุมนุม และนักศึกษาวิชาทหารชั้นปีที่1 (มัธยมศึกษาปีที่4) ที่ทางโรงเรียนจะให้อยู่ในชุมนุมนักศึกษาวิชาทหาร โดยอัตโนมัติ

งานเปิดโลกวิชาการ 
เป็นวันที่ทางโรงเรียนจะเปิดให้บุคคลภายนอกเข้ามาดูงานและกิจกรรมที่จัดขึ้นโดยกลุ่มสาระการเรียนรู้ต่างๆ คล้ายกับกิจกรรม Open House ของมหาวิทยาลัย โดยในงานจะมีการแข่งขันของนักเรียนระดับชั้นประถมศึกษาด้วย

กิจกรรมถนนคนเดิน 
เป็นกิจกรรมถนนคนเดิน จัดโดยกลุ่มสาระการเรียนรู้การงานอาชีพ โดยเปิดให้นักเรียนได้ตั้งร้านขายของตนเอง เพื่อเพิ่มรายได้และเป็นประสบการณ์ให้แก่ตนเอง ภายในงานยังมี การประกวดร้องเพลงและการแสดงอีกด้วย

ลูกเสือกองเกียรติยศ 
เป็นงานกิจกรรมลูกเสือ โดยสามารถสมัครเข้าได้ตั้งแต่มัธยมศึกษาปีที่ 1-3 เป็นกิจกรรมฝึกความเป็นระเบียบและพร้อมเพียงของเหล่าลูกเสือ โดยทุกๆปี จะมีการนำลูกเสือกองเกียรติยศไปแข่งเดินสวนสนามในระดับ อำเภอ จังหวัด และประเทศต่อไป ส่วนมากโรงเรียนสวรรค์อนันต์วิทยาจะได้เป็นตัวแทนของจังหวัดสุโขทัย ไปเดินขบวนสวนสนามที่ราชมังคลากีฬาสถาน กรุงเทพมหานคร

นักศึกษาวิชาทหาร 
โรงเรียนสวรรค์อนันต์วิทยา เป็นศูนย์ฝึกนักศึกษาวิชาทหารในระดับจังหวัด ร่วมกับโรงเรียนสุโขทัยวิทยาคม โดยนักศึกษาวิชาทหารในโซนเหนือของจังหวัดจะเข้ารับการทดสอบเพื่อเป็นนักศึกษาวิชาทหารและเข้ารับการฝึกภาคทฤษฎีประจำปีที่โรงเรียนแห่งนี้

แผนการเรียน 
ปัจจุบันมีการเปิดการสอนตั้งแต่ชั้นมัธยมศึกษาปีที่ 1 - 6 โดยแบ่งเป็นสองระดับคือ ระดับมัธยมศึกษาตอนต้น ตั้งแต่ชั้นมัธยมศึกษาปีที่ 1 ถึงปีที่ 3 และ ระดับมัธยมศึกษาตอนปลาย ตั้งแต่ชั้นมัธยมศึกษาปีที่ 4 ถึงปีที่ 6

ทำเนียบผู้บริหาร

พื้นที่เเละอาคารสถาน 
โรงเรียนสวรรค์อนันต์วิทยา ตั้งอยู่เลขที่ 87 หมู่ 3 ถนนจรดวิถีถ่อง ตำบลย่านยาว อำเภอสวรรคโลก จังหวัดสุโขทัย บนเนื้อที่ที่ครอบครองทั้งสิ้น 134 ไร่ 2 งาน 65 ตารางวา ประกอบด้วย

 โรงเรียนสวรรค์อนันต์วิทยา จำนวน 75 ไร่ 1 งาน 41 ตารางวา
 พื้นที่ของสมาคมผู้ปกครองและครูฯและสมาคมนักเรียนเก่า จำนวน 53 ไร่ 1 งาน 98 ตารางวา
 พื้นที่บ้านพักครู (โรงเรียนอนันตนารี) จำนวน 3 ไร่ 3 งาน 96 ตารางวา
 พื้นที่บ้านพักผู้บริหารจำนวน 1 ไร่ 3 งาน 30 ตารางวา

มีอาคารเรียนเเละสถานที่สำคัญได้เเก่

1. อาคารเรียนหลัก

ตึกที่ 1 (สีขาว) 

 ที่ตั้งของฝ่ายทะเบียน, บริหาร, การเงิน, งานวิชาการ, พัสดุ, และงานประชาสัมพันธ์
 ตึกห้องเรียนพิเศษโอลิมปิก ระดับชั้นมัธยมศึกษาตอนต้น

ตึกที่ 2 (สีเขียว) 

 ตึกกลุ่มสาระการเรียนรู้วิทยาศาสตร์และเทคโนโลยี (หมวดวิทยาศาสตร์)

ตึกที่ 3 (สีชมพู) 

 ตึกกลุ่มสาระการเรียนรู้ภาษาไทย เเละ กลุ่มสาระการเรียนรู้ภาษาต่างประเทศ

 ที่ตั้งของฝ่ายปกครอง

ตึกที่ 4 (สีฟ้า) 

 ตึกกลุ่มสาระการเรียนรู้วิทยาศาสตร์และเทคโนโลยี (หมวดคอมพิวเตอร์เเละเทคโนโลยี)
 ที่ตั้งของฝ่ายแนะแนว

ตึกที่ 5 (สีส้ม) 

 ตึกห้องเรียนปกติ ระดับชั้นมัธยมศึกษาตอนต้น

ตึกที่ 6 (สีม่วง) 

 ตึกกลุ่มสาระการเรียนรู้สังคมศึกษา ศาสนาและวัฒนธรรม, กลุ่มสาระฯสุขศึกษาและพลศึกษา เเละ กลุ่มสาระการเรียนรู้ศิลปะ (หมวดดนตรี-นาฏศิลป์)
*หมายเหตุ ห้องเรียนของนักเรียนมัธยมศึกษาตอนปลายจะกระจายกันตามตึกที่ 3,4 เเละ 6*

2. อาคารเรียนอื่นๆ 

 อาคารสอนของกลุ่มสาระการเรียนรู้ศิลปะ (หมวดศิลปะ)

 อาคารอุตสาหกรรม เกษตรกรรม คหกรรม ของกลุ่มสาระการเรียนรู้การงานอาชีพ

3. อาคารอื่นๆ 

 หอสมุด 120 ปี
 หอประชุม 123 ปี
 โรงอาหาร
 โรงยิม
 ห้อง To Be Number One
 ห้องประชุมเกียรติยศ

4. สถานที่อื่นๆ 

 โดมอเนกประสงค์
 ลานหน้าห้องประชุมเกียรติยศ
 สวนป่าองค์พระ
 ศูนย์วัฒนธรรม
 หอนาฬิกา

พลับพลารับเสด็จ  
สร้างขึ้นเพื่อใช้รับเสด็จ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรและสมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง พร้อมด้วย สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินพระราชทานธงลูกเสือชาวบ้านจังหวัดสุโขทัย ณ โรงเรียนสวรรค์อนันต์วิทยา ณ วันที่ 1 กุมภาพันธ์ 2519

ศาลาบัณฑิต 
สร้างขึ้นเพื่อรำลึกถึง พระสวรรค์วรนายก อดีตเจ้าคณะจังหวัดสวรรคโลก ปัจจุบันเป็นที่เคารพนับถือเเละสักการะของครูเเละนักเรียนโรงเรียนสวรรค์อนันต์วิทยา

โรงเรียนสวรรค์อนันต์วิทยา ๒ 

เป็นโรงเรียนระดับมัธยมศึกษาในอำเภอสวรรคโลก เกิดจากการประชุมหารือกับสภาตำบลคลองยาง ในปี พ.ศ. 2533 เรื่องจัดตั้งโรงเรียนขยายโอกาสทางการศึกษาสนองนโยบายกรมสามัญศึกษา   

ต่อมาปี พ.ศ. 2534 โรงเรียนได้เปิดทำการเรียนการสอนโดยเป็นโรงเรียนสาขาของโรงเรียนสวรรค์อนันต์วิทยา  ตั้งแต่วันที่  16  พฤษภาคม  2534  มีครู-อาจารย์จากโรงเรียนสวรรค์อนันต์วิทยาเป็นผู้สอน  ใช้อาคารเรียนชั่วคราวและอาคารเรียนเกษตรโรงเรียนสวรรค์อนันต์วิทยา เป็นสถานศึกษา 

ปี พ.ศ. 2536  กรมสามัญศึกษา ได้ประกาศจัดตั้งเป็นโรงเรียนสวรรค์อนันต์วิทยา ๒ ลงวันที่  3  มีนาคม  2536 แยกออกจากการเป็นโรงเรียนสาขาของโรงเรียนสวรรค์อนันต์วิทยา เริ่มแรกยังคงใช้โรงเรียนสวรรค์อนันต์วิทยา จัดการเรียนการสอน ต่อมาได้ย้ายไปตั้งอยู่ที่ ตำบลคลองยาง อำเภอสวรรคโลก จังหวัดสุโขทัย

ศิษย์เก่าที่มีชื่อเสียง

โรงเรียนสวรรควิทยา 
นายกฤช อาทิตย์แก้ว: อดีตผู้ว่าราชการจังหวัดกำแพงเพชร และ อดีต ส.ว.กำแพงเพชร

พลเรือเอกเอกนัย นพคุณ: อดีตผู้บัญชาการกองเรือยุทธการ (ถึงแก่กรรม)

โรงเรียนสวรรค์อนันต์วิทยา 
พ.ต.ท นเรศ นันทโชติ: อดีตผู้บัญชาการตำรวจภูธรภาค ๑

พลเอก ประจวบ สุนทรางกูร: อดีตอธิบดีกรมตำรวจ อดีตรองนายกรัฐมนตรี อดีตรัฐมนตรีว่าการกระทรวงมหาดไทย

ประพาส ลิมปะพันธุ์: อดีตสมาชิกสภาผู้แทนราษฎร แบบบัญชีรายชื่อ สังกัดพรรคชาติพัฒนา อดีตรัฐมนตรีช่วยว่าการกระทรวงเกษตรและสหกรณ์ ในรัฐบาลของนายชวน หลีกภัย และเป็นอดีตเลขาธิการพรรคชาติพัฒนา

พลเอก พนม จีนะวิจารณะ: อดีตผู้บัญชาการกองพลทหารราบที่ ๒ รักษาพระองค์ เจ้ากรมการรักษาดินแดน (ถึงแก่กรรม)

นายสมชาติ ลิมปะพันธ์ุ: นายกเทศมนตรีเมืองสวรรคโลก

รองศาสตราจารย์ ดร.สมบัติ นพรัก: กรรมการสภาผู้ทรงคุณวุฒิ สภาสถาบันการอาชีวศึกษาภาคเหนือ ๔, ที่ปรึกษาสภาคณบดีบัณฑิตวิทยาลัยมหาวิทยาลัยของรัฐ, ที่ปรึกษาสภาคณบดีบัณฑิตวิทยาลัยแห่งประเทศไทย, รักษาการแทนคณบดีคณะวิทยาการจัดการและสารสนเทศศาสตร์ มหาวิทยาลัยพะเยา

อ้างอิง 

สำนักงานเขตพื้นที่การศึกษามัธยมศึกษาสุโขทัย ข้อมูลพื้นฐานโรงเรียน
โรงเรียนสังกัดสำนักงานเขตพื้นที่การศึกษามัธยมศึกษาสุโขทัย
โรงเรียนมัธยมศึกษาประจำอำเภอในจังหวัดสุโขทัย
โรงเรียนมัธยมศึกษาขนาดใหญ่พิเศษ
โรงเรียนในจังหวัดสุโขทัย